Lokalavisen Aarhus skrev torsdag, hvordan det omskiftelige efterårsvejr havde skabt problemer for byens letbane-trafik. Blade på skinnerne gav problemer og var skyld i flere aflyste afgange.

Læs også Letbanetog kæmper mod våde blade: Glatte skinner skaber problemer

"Vi har, som man ofte oplever inden for banetrafik, problemer med løvfald. Vi har haft løvfald under tørre forhold, men når det kombineres med fugt eller regn, bliver det hele vådt og klistret. Når vi så kommer med vores tonstunge tog og presser alt ud af bladene, lægger der sig et fedtet, olieagtigt stof, som ikke bliver skyllet væk af regn," forklarede Jens Velling, pressechef i Aarhus Letbane, til Lokalavisen Aarhus om årsagen til problemerne.

Og vejret driller stadigvæk. Det skriver Stiften, hvor pressechefen forklarer, at man ikke får gang i den normale drift lørdag, hvilket ellers var planen.

"Lørdag kører vi på samme måde, som vi har gjort torsdag og fredag. Det vil sige fire tog i timen mellem Aarhus H og Universitetshospitalet, mens driften på Odderbanen og på strækningen mellem Universitetshospitalet og Lisbjergskolen er normal," fortæller Jens Velling til mediet.

Tog mangler godkendelse

Normalt kører der seks letbane-tog i Aarhus i timen, men i morgen kører der altså kun fire.

Aarhus Letbane har to forskellige slags tog - Variobahn-tog, der skal betjene den indre strækning, og Tango-tog, der skal køre Aarhus-Odder og Aarhus-Grenaa.

Varibahn-togene kan godt håndtere løvfald, men det er i øjeblikket Tango-togene, der kører mest i byen. Det gør de, ifølge pressechefen, fordi Variobahn-togene mangler godkendelse til at køre til Odder.

"Aarhus og Odder er en banestrækning, hvor man kører under banevilkår og med en anden teknik end i byen. Den teknik er vi ved at få godkendt til vores Variobahn-tog, og hver gang vi gør det, sætter vi toget til side, fordi det i lovmæssig forstand er et nyt tog, der så skal godkendes, før vi må tage det i drift igen, og den godkendelse kan tage lidt tid," sagde Jens Velling i går til Lokalavisen Aarhus.

jwh